Document ID: 32009D0143

KOMISIJOS SPRENDIMAS
2009 m. vasario 18 d.
dėl Bendrijos finansinės paramos, skirtos skubių kovos su paukščių gripu priemonių Danijoje 2008 m. išlaidoms padengti
(pranešta dokumentu Nr. C(2009) 978)
(Tekstas autentiškas tik danų kalba)
(2009/143/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Paukščių gripas yra užkrečiamoji virusinė naminių ir kitų nelaisvėje laikomų paukščių liga, kuri turi didelį poveikį paukštininkystės pelningumui ir dėl kurios galėtų būti sutrikdyta Bendrijos vidaus prekyba ir eksportas į trečiąsias šalis.
(2)
Kilus paukščių gripo protrūkiui, yra pavojus, kad prekiaujant gyvais naminiais paukščiais ar jų produktais ligos sukėlėjas gali pasklisti ne tik kituose tos valstybės narės naminių paukščių ūkiuose, bet ir kitose valstybėse narėse ir trečiosiose šalyse.
(3)
2005 m. gruodžio 20 d. Tarybos direktyvoje 2005/94/EB dėl Bendrijos paukščių gripo kontrolės priemonių ir panaikinančioje Direktyvą 92/40/EEB (2), nustatytos priemonės, kurių valstybės narės turi nedelsdamos imtis kilus ligos protrūkiui, kad skubos tvarka būtų neleista virusui plisti.
(4)
Tarybos sprendime 90/424/EEB nustatytos Bendrijos finansinės paramos, skirtos specialiųjų veterinarijos priemonių, įskaitant skubias priemones, išlaidoms padengti, skyrimo procedūros. Pagal šio sprendimo 3a straipsnį valstybės narės gauna finansinę paramą tam tikrų kovos su paukščių gripu priemonių išlaidoms padengti.
(5)
Sprendimo 90/424/EEB 3a straipsnio 3 dalies pirmojoje ir antrojoje įtraukose nustatytos taisyklės, kuriomis numatyta, kokia dalis valstybės narės patirtų išlaidų gali būti dengiama iš Bendrijos finansinės paramos.
(6)
Skubių kovos su paukščių gripu priemonių išlaidoms padengti Bendrijos finansinė parama skiriama pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3).
(7)
2008 m. Danijoje buvo kilę paukščių gripo protrūkių. Danija ėmėsi kovos su šiais ligos protrūkiais priemonių pagal Direktyvą 2005/94/EB.
(8)
Danija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir Reglamento (EB) Nr. 349/2005 6 straipsnyje.
(9)
2008 m. gegužės 13 d. ir 2008 m. liepos 1 d. Danija pateikė išlaidų, patirtų taikant kovos su paukščių gripu priemones, sąmatą.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Danijai
Bendrijos finansinė parama gali būti skirta Danijai išlaidoms, kurias ši valstybė narė patyrė 2008 m. taikydama kovos su paukščių gripu priemones pagal Sprendimo 90/424/EEB 3a straipsnio 2 dalį ir 3 straipsnį, padengti.
2 straipsnis
Adresatas
Šis sprendimas skirtas Danijos Karalystei.
Priimta Briuselyje, 2009 m. vasario 18 d.

Labels: 19
5
20
0
6
18
15